雪中發江寧浦至采石
作者：梅堯臣
朝代：宋

paragraphs: 泊舟斫枯葭，歊火爇岸傍。
冒嶺雲冥濛，漫江雪飛揚。
拖冰脩網澀，出水朱鬐殭。
曠然起遠懷，風旗轉危檣。
千帆共辭浦，攙錯逆水翔。
落星始前瞻，瞬目已後相。
鮆魚何時來，楊花吹茫茫。
沙草不可辨，雁立知汀長。
山頭化石婦，忽變素質光。
豈復願聞笛，莫逢桓野王。